Niy stanōł do kōntrole i najechoł na szandara
Wodzisławscy śledczy klarujōm ôkoliczności wypadku drōgowego z udziałym policyjōna ruchu drōgowego, co sie trefiōł wczorej w Ôlzie. Chop na motorze nojprzōd niy stanōł do kōntrole, a dalij, jak chcioł uciyc, to potrōńciōł policyjōna. Skuli zdarzyniŏ szandar doznoł urazu rynki, gowy jak tyż szyje i ôstoł hospitalizowany.
Wczorej przed połedniym patrol ruchu drōgowego kōntrolowoł stan trzyźwości kerowcōw w Ôlzie na ulicy Kolejowyj. Kole 12.30 jedyn z policyjōnōw nakŏzoł stanōńć kerujōncymu motorym marki Suzuki. Kerowca jednośladu przōdzi zwolniōł, a potym, coby uciyc ôd kōntrole drōgowyj, przyspiyszōł i najechoł na mōndurowego. Po przejechaniu pŏru metrów społym z policyjōnym, chop na motorze ôbalōł sie. Skirz zdarzyniŏ 32-latowy policyjōn, z urazym rynki, szyje i gowy, bōł wziynty do lazarytu. Policyjōny, co przijechali na plac zdarzyniŏ ôbsztalowali, iże sprŏwcōm potrōncyniŏ je 27-latowy miyszkaniec Gorzyc. Chop w chwili zdarzyniŏ bōł ôpity. Po wybadaniu w policyjnych bazach danych pokŏzało sie pōnadto, iże niy posiadŏ ôn uprawniyń do kerowaniŏ jednośladem, a wozidło niy mŏ terŏźnych badań technicznych jak tyż ôpłacōnyj polisy OC. Kerujōncymu wziynto prawo jazdy i dowōd rejestracyjny, a wozidło było odholowano na parking. Za sprawiynie wypadku drōgowego 27-latkowi grozi kŏra do 3 lŏt heresztu. Ô jego dalszym losie uzdŏ prokuratōr i gyricht.
Zdrzōdło i foto: KPP Wodzisław
szl_Latn szl_Latn szl_Latn ewe_Latn